Title: Osobitná časť
Author: Kristína Gálová
Last saved by: Gálová Kristína
Company: MZ SR

Dôvodová správa

A. Všeobecná časť

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení nariadenia vlády Slovenskej republiky č. 300/2007 Z. z. sa do právneho poriadku Slovenskej republiky preberá smernica  Komisie 2009/161/EÚ, ktorou sa ustanovuje tretí zoznam smerných najvyšších prípustných hodnôt vystavenia pri práci na vykonanie smernice Rady 98/24/ES a ktorou sa mení a dopĺňa smernica Komisie 2000/39/ES.

V súlade so smernicou 98/24/ES bol v smernici Komisie 2000/39/ES ustanovený „prvý“ zoznam najvyššie prípustných hodnôt vystavenia pri práci, v smernici Komisie 2006/15/ES „druhý“ zoznam a v smernici Komisie 2009/16/EÚ „tretí“ zoznam. Všetky limity, záväzné aj indikatívne, navrhnuté v legislatíve EÚ boli prebraté do národnej legislatívy Slovenskej republiky ako záväzné najvyššie prípustné expozičné limity (NPEL).

Do návrhu nariadenia vlády sa zo smernice 2009/161/EÚ transponujú NPEL pre 18 chemických látok, ktoré boli revidované a odvodené z najnovších vedeckých údajov s ohľadom na ochranu zdravia a odporúčaných kritérií a metód Vedeckého výboru pre expozičné limity (SCOEL) zriadeného rozhodnutím  Komisie, pričom berú do úvahy dostupnosť meracích techník. Stanovujú sa ako najvyššie prípustné koncentrácie chemických faktorov v pracovnom ovzduší, pod úrovňou ktorých sa nepredpokladá poškodenie zdravia zamestnancov pri krátkodobej  alebo dlhodobej expozícii počas celého pracovného života. 
Do nariadenia vlády SR sa nepreberá nový limit pre ortuť a bivalentné anorganické zlúčeniny,  vrátane oxidu ortuťnatého a chloridu ortuťnatého. Ponechanie pôvodného NPEL ortuti odôvodňuje skutočnosť, že limity uvedené v preberanej smernici majú indikatívny (nezáväzný) charakter a členské štáty si môžu stanoviť vnútroštátne limity s ohľadom  na sociálno-ekonomické  podmienky a s ohľadom na to, či je možné prísnejšie limity dodržať. 

Návrh nariadenia vlády zároveň mení niektoré už zavedené NPEL a biologické medzné hodnoty (BMH) pre biologický monitoring, ktorý je komplementárnou súčasťou monitorovania pracovného ovzdušia. Tieto zmeny sa uskutočňujú v rámci pravidelnej aktualizácie na základe revízie podľa najnovších vedeckých poznatkov v členských štátoch (SRN, Švédsko), z ktorých boli tieto limity preberané do legislatívy Slovenskej republiky. Celkovo sa aktualizuje 39 limitov pre chemické faktory a 13 BMH.

Úpravy sa týkajú výšky priemerných celozmenových limitov, zavedenia krátkodobých limitov u niektorých chemických faktorov namiesto vyznačenia kategórie I a II, doplnenia limitov pre určenie celkovej koncentrácie alebo respirabilnej frakcie u aerosólov. Dopĺňajú sa odborné definície a vysvetlenia pre NPEL priemerný a krátkodobý, BMH a opatrenia pre biomonitoring a zdravotný dohľad pre látky so závažnými kumulatívnymi účinkami (olovo, ortuť) s cieľom ochrany zamestnancov pred zdravotnými rizikami.

Z hľadiska potrieb praxe a pre hodnotenie rizík pri práci sa dopĺňa 21 nových NPEL a 5 BMH, ktoré zahŕňajú anestetiká, komponenty gumy, zlúčeniny hliníka, izokyanáty, zložky benzínu, zlúčeniny wolfrámu, zinku a zirkónu.

Celkovo sa návrhom nariadenia vlády mení a dopĺňa 78 NPEL chemických faktorov, z ktorých 17 NPEL je  prísnejších,  5 NPEL sa zmäkčuje a dopĺňa sa 21 nových NPEL. 

Z prílohy č. 1 nariadenia vlády boli odstránené tri chemické faktory (nikel, trichlóretylén, sulfid kadmia), ktoré sú karcinogény kategórie 1 a 2 a sú uvedené v nariadení vlády Slovenskej republiky č. 356/2006 Z. z. o ochrane zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení nariadenia vlády Slovenskej republiky č. 301/2007 Z. z.

Návrh nariadenia vlády nemá vplyv na rozpočet verejnej správy, nemá sociálne vplyvy, ani vplyv na životné prostredie a informatizáciu spoločnosti. Vplyv na podnikateľské prostredie je uvedený v doložke vybraných vplyvov.

Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.

Materiál nie je predmetom vnútrokomunitárneho pripomienkového konania.

B. Osobitná časť

K čl. I

K bodu 1 
	Dôvodom zmeny je zosúladenie odbornej terminológie v § 2 návrhu  nariadenia vlády s terminológiou používanou v zákone č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) v znení neskorších predpisov.

K bodom 2 a 3
	Legislatívno-technická úprava súvisiaca s prijatím zákona č. 67/2010 Z. z.

K bodu 4  
             Dôvodom zmeny je zosúladiť odbornú terminológiu v § 8 návrhu  nariadenia vlády s terminológiou používanou v nariadení Európskeho parlamentu a Rady (ES) č. 1272/2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006.

K bodu 5
	Dôvodom zmeny je zosúladiť odbornú terminológiu v § 10 návrhu  nariadenia vlády s terminológiou používanou v zákone č. 67/2010 Z. z..  

K bodu 6  
	Legislatívno-technická úprava súvisiaca s prijatím zákona č. 67/2010 Z. z.

K bodu 7  
	Účelom zmeny je doplnenie § 11 o vypracovanie prevádzkového poriadku zamestnávateľom  s väzbou na § 13 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, ktorý upravuje posudzovanie návrhov prevádzkových  poriadkov príslušným orgánom verejného zdravotníctva. 

K bodom 8 a 9
           Účelom zmeny je precizovanie textu v súlade s § 26 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a § 30 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a s používanou odbornou terminológiou. 

K bodu 10
Úprava textu v súvislosti s nadobudnutím platnosti Lisabonskej zmluvy.

K bodu 11
Do prílohy č. 1  nariadenia vlády Slovenskej republiky č. 355/2006 Z. z. sa zo smernice 2009/161/EÚ transponujú najvyššie prípustné expozičné limity (NPEL) pre 18 chemických látok, ktoré boli revidované a odvodené z najnovších vedeckých údajov a odporúčaných kritérií a metód Vedeckého výboru pre expozičné limity (SCOEL). Do návrhu nariadenia vlády SR nebol prebratý limit pre ortuť a jej bivalentné zlúčeniny, vrátane oxidu ortuťnatého a chloridu ortuťnatého (0,02 mg.m^-3). Ponechanie pôvodného NPEL ortuti (0,1 mg.m^-3) odôvodňuje skutočnosť, že limity uvedené v preberanej smernici majú indikatívny (nezáväzný) charakter a členské štáty si môžu stanoviť vnútroštátne limity s ohľadom  na sociálno-ekonomické  podmienky a s ohľadom na to, či je možné prísnejšie limity dodržať. Návrh nariadenia vlády zároveň mení niektoré už zavedené NPEL  na základe revízie podľa najnovších vedeckých poznatkov v členských štátoch (SRN, Švédsko), z ktorých boli tieto limity preberané do legislatívy Slovenskej republiky. Celkovo sa aktualizuje 39 NPEL pre chemické faktory a z hľadiska potrieb praxe a pre hodnotenie rizík pri práci sa dopĺňa 21 nových NPEL. Dopĺňajú sa aj odborné definície a vysvetlenia pre priemerný a krátkodobý NPEL.

K bodu 12
           Návrh nariadenia vlády v prílohe č. 2 mení niektoré už zavedené biologické medzné hodnoty (BMH) pre biologický monitoring, ktorý je komplementárnou súčasťou monitorovania pracovného ovzdušia. Celkovo sa aktualizuje 13 BMH a z hľadiska potrieb praxe  sa dopĺňa 5 BMH. Dopĺňajú sa odborné definície a vysvetlenia pre BMH a opatrenia pre biomonitoring.

K bodu 13
            Účelom doplnenia v prílohe č. 3 je precizovanie textu vzhľadom na podmienky zákazu výroby a používania chemických faktorov (2-naftylamín, benzidín, 4-aminobifenyl, 4-nitrobifenyl a ich solí) pri práci.

K bodu 14   
Úprava textu v súvislosti s nadobudnutím platnosti Lisabonskej zmluvy.

K bodu 15
	Doplnenie prílohy č. 4 sa týka uvedenia prevzatej smernice Komisie 2009/161/EÚ do zoznamu preberaných právnych aktov Európskych Spoločenstiev.

K čl. II
            Účinnosť nariadenia vlády.